*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*196. számú előterjesztés*

Bátaszék Város Önkormányzat Képviselő-testületének 2023. november 22-én

15 órakor megtartandó ülésére

*A Bátaszéki Közös Önkormányzati Hivatal köztisztviselői 2024. évi illetményalapjának megállapításáról szóló önkormányzati rendelet elfogadása*

|  |
| --- |
| **Előterjesztő:** dr. Bozsolik Róbert polgármester**Készítette:** dr. Firle-Paksi Anna aljegyző**Törvényességi ellenőrzést végezte:** Takaróné dr. Mihó Beatrix  mb. hatósági irodavezető**Tárgyalja:**Pénzügyi és Gazdasági Bizottság 2023.11.21. |

**Tisztelt Képviselő- testület!**

A Bátaszéki Közös Önkormányzati Hivatalt (továbbiakban: Közös Hivatal) fenntartó települések 2020. évben a Hivatal köztisztviselői illetményalapját 50.000.- Ft összegben határozták meg, valamint az érettségi végzettségű köztisztviselők részére az alapilletményük 20 (húsz) %-ának megfelelő mértékű havi illetménykiegészítést állapítottak meg.

Az alábbi jogszabályi rendelkezésekre kell figyelemmel lenni:

A közszolgálati tisztviselőkről szóló 2011. évi CXCIX. törvény (továbbiakban: Kttv.) 133. § (3) bekezdése szerint az eltérítésről a hivatali szerv vezetője minden év február 28-áig dönt.

A Kttv. 234. § (3) és (4) bekezdése alapján a helyi önkormányzat rendeletben illetménykiegészítést állapíthat meg egységesen valamennyi érettségi végzettségű köztisztviselőnek, amelynek mértéke legfeljebb 20%, valamint valamennyi felsőfokú iskolai végzettségű köztisztviselőnek, amelynek mértéke legfeljebb 30%.

A Magyarország 2024. évi központi költségvetéséről szóló 2023. évi LV. törvény 62. § (1) bekezdése szerint a Kttv. 132. §-a szerinti illetményalap 2024. évben 38 650 forint.

Ugyanezen szakasz (6) bekezdése értelmében a helyi önkormányzat képviselő-testülete rendeletben a 2024. évben - az önkormányzat saját forrásai terhére - a helyi önkormányzat képviselő-testületének a polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában – a Kttv.-ben foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot.

2024. évre a garantált bérminimum összege még nem ismert.

A Kttv. 1. melléklete határozza meg a besorolási osztály szerinti szorzószámokat, melyek 2011. óta nem kerültek módosításra. Ezen szorzószámok a felsőfokú iskolai végzettségű dolgozók esetén is alacsonyak, ám középfokú végzettségű dolgozók esetén rendkívül alacsonyak. Jelenleg 17 fő középfokú végzettségű dolgozót foglalkoztatunk, közülük 13 fő esetén nevezett szorzószám 3 alatti. Esetükben a bér 2023. évben pótlékokkal együtt sem érte el a garantált bérminimumot.

A felsőfokú iskolai végzettségű dolgozók 30 %-os illetménykiegészítésének megállapítása a személyi illetményes dolgozók számának csökkentését szolgálná. (Számos alkalommal a felsőfokú iskolai végzettségű dolgozók esetében sem éri el a Kttv.-ben meghatározott szorzószámok szerint számított bérük a garantált bérminimumot.)

Az inflációkövető béremelésre a jövő évben nem igazán látunk esélyt az önkormányzat bizonytalan gazdasági helyzetére tekintettel, azonban szeretnénk a jelenlegi béreket valamennyi köztisztviselő számára biztosítani az állomány megtartása érdekében.

Mindezek alapján kérem az előterjesztés mellékletét képező rendelet-tervezet elfogadásával a Közös Önkormányzati Hivatal köztisztviselői 2024. évi illetményalapjának és a középfokúak illetménykiegészítésének korábbi évekhez hasonló megállapítását, valamint a felsőfokúak illetménykiegészítésének 30%-os megállapítását, annak érdekében, hogy a szükséges intézkedéseket - a munkaügyi okmányok elkészítésével – határidőben megtehessük.

***HATÁSVIZSGÁLAT***

**a Bátaszéki Közös Önkormányzati Hivatal köztisztviselői 2024. évi illetményalapjának és illetménykiegészítésének megállapításáról szóló rendelet-tervezethez**

**Társadalmi hatása:** nincs

**Gazdasági hatása:** nincs

**Költségvetési hatása:** forrása a Közös Hivatal költségvetése

**Környezeti és egészségügyi következmények:** nincs

**Adminisztratív terheket befolyásoló hatása:** a munkaügyi okmányok határidőben történő elkésztését elősegíti

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** a végrehajtás feltételei adottak

**Véleményeztetés:** Pénzügyi és Gazdasági Bizottság

***INDOKOLÁS***

**a Bátaszéki Közös Önkormányzati Hivatal köztisztviselői 2024. évi illetményalapjának és illetménykiegészítésének megállapításáról szóló rendelet-tervezethez**

**Általános indokolás:**

A rendelet tervezet elfogadásával – a korábbi évekhez hasonlóan - a helyi önkormányzat képviselő-testülete Magyarország 2024. évi központi költségvetéséről szóló 2023. évi LV. törvény (a továbbiakban: 2024. évi központi költségvetési törvény) 62. § (6) bekezdése szerint, 2024. évben - az önkormányzat saját forrásai terhére - a közös önkormányzati hivatalnál foglalkoztatott köztisztviselők vonatkozásában a 2024. évi központi költségvetési törvény 62. § (1) bekezdésben meghatározottnál magasabb összegben állapítja meg az illetményalapot. Továbbá a közszolgálati tisztviselőkről szóló 2011. évi CXCIX. törvény 234. § (3)-(4) bekezdései alapján a képviselő-testület a felsőfokú és az érettségi végzettségű köztisztviselők részére illetménykiegészítést állapít meg a tárgyévre.

**Részletes indokolás:**

1. §-hoz: A Közös Hivatal köztisztviselői 2024. évi illetményalapjának összegét határozza meg.

2. §-hoz: 2024. évben az érettségi végzettségű köztisztviselők részére 20 %-os illetménykiegészítés megállapításáról rendelkezik.

3. §-hoz: 2024. évben a felsőfokú iskolai végzettségű köztisztviselők részére 30 %-os illetménykiegészítés megállapításáról rendelkezik.

4. §-hoz: Hatályba léptető és hatályon kívül helyező rendelkezést tartalmaz.

Kérjük a T. Képviselő-testületet jelen előterjesztés mellékletét képező rendelet-tervezet elfogadására.